CELEX: 32013D0039
Language: sk
Date: 2013-01-18 00:00:00
Title: 2013/39/EÚ: Vykonávacie rozhodnutie Komisie z  18. januára 2013 , ktorým sa vyníma prieskum ložísk ropy a plynu na Cypre z pôsobnosti smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb [oznámené pod číslom C(2013) 60]  Text s významom pre EHP

22.1.2013   
            
            
               SK
            
            
               Úradný vestník Európskej únie
            
            
               L 18/19
            
         VYKONÁVACIE ROZHODNUTIE KOMISIE
   z 18. januára 2013,
   ktorým sa vyníma prieskum ložísk ropy a plynu na Cypre z pôsobnosti smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb
   [oznámené pod číslom C(2013) 60]
   (Iba grécke znenie je autentické)
   (Text s významom pre EHP)
   (2013/39/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (1), a najmä na jej článok 30 ods. 4 a 6,
   so zreteľom na žiadosť, ktorú 17. augusta 2012 predložila elektronickou poštou spoločnosť Noble Energy International Ltd.,
   keďže:
   I.   SKUTOČNOSTI
   
   
               (1)
            
            
               Komisia dostala 17. augusta 2012 žiadosť podľa článku 30 ods. 4 smernice 2004/17/ES, ktorá bola Komisii doručená elektronickou poštou.
            
         
               (2)
            
            
               Žiadosť predložená spoločnosťou Noble Energy International Ltd. sa týka prieskumu ložísk ropy a zemného plynu na Cypre. V súlade s článkom 30 ods. 5 prvým pododsekom smernice 2004/17/ES Komisia informovala Cyprus o tejto žiadosti listom z 26. septembra 2012 a požiadala o dodatočné informácie. Cyprus odpovedal 24. októbra 2012.
            
         II.   PRÁVNY RÁMEC
   
   
               (3)
            
            
               V článku 30 smernice 2004/17/ES sa stanovuje, že zákazky, ktorých cieľom je umožniť vykonávanie jednej z činností, na ktoré sa vzťahuje smernica 2004/17/ES, nepodliehajú uvedenej smernici, ak v členskom štáte, v ktorom sa vykonáva, je táto činnosť priamo vystavená hospodárskej súťaži na trhoch, na ktoré nie je obmedzený prístup. Priame vystavenie hospodárskej súťaži sa posudzuje na základe objektívnych kritérií, pričom sa zohľadňujú osobitné charakteristiky dotknutého odvetvia. Prístup sa považuje za neobmedzený, ak daný členský štát implementoval a uplatnil príslušné právne predpisy Únie, ktorými sa otvára daný sektor alebo jeho časť.
            
         
               (4)
            
            
               Cyprus implementoval a uplatnil smernicu Európskeho parlamentu a Rady 94/22/ES z 30. mája 1994 o podmienkach udeľovania a používania povolení na vyhľadávanie, prieskum a ťažbu uhľovodíkov (2), prístup na trh by sa preto mal považovať za prístup, ktorý nie je obmedzený, v súlade s článkom 30 ods. 3 prvým pododsekom smernice 2004/17/ES. Priame vystavenie hospodárskej súťaži na konkrétnom trhu by sa malo hodnotiť na základe rôznych kritérií, z ktorých ani jedno nie je nevyhnutne rozhodujúce.
            
         
               (5)
            
            
               Na účely posúdenia, či príslušné hospodárske subjekty podliehajú priamej hospodárskej súťaži na trhoch, ktorých sa týka toto rozhodnutie, sa musia zobrať do úvahy trhový podiel hlavných aktérov a stupeň koncentrácie týchto trhov.
            
         
               (6)
            
            
               Týmto rozhodnutím nie je dotknuté uplatňovanie pravidiel hospodárskej súťaže.
            
         III.   POSÚDENIE
   
   
               (7)
            
            
               Podľa zavedenej praxe Komisie (3) predstavuje prieskum ložísk ropy a zemného plynu jeden relevantný trh s výrobkami, pretože na začiatku nie je možné určiť, či výsledkom prieskumu bude nájdenie ropy alebo zemného plynu. Na základe tej istej dlhodobej praxe Komisie sa ďalej stanovilo, že zemepisný rozsah tohto trhu je celosvetový. Vzhľadom na to, že nič nenaznačuje, že vymedzenie zemepisného rozsahu trhu by bolo v tomto prípade odlišné, na účely tohto rozhodnutia sa zachová.
            
         
               (8)
            
            
               Trhové podiely hospodárskych subjektov pôsobiacich v oblasti prieskumu je možné merať na základe troch premenných veličín, ktorými sú: kapitálové výdavky, overené zásoby a očakávaná produkcia. Ukázalo sa, že používanie kapitálových výdavkov na meranie trhových podielov hospodárskych subjektov na trhu prieskumu nie je vhodné, okrem iného v dôsledku veľkých rozdielov medzi požadovanými úrovňami investícií, ktoré sú potrebné v rôznych zemepisných oblastiach.
            
         
               (9)
            
            
               Na posudzovanie trhových podielov hospodárskych subjektov v rámci tohto sektora sa obvykle uplatňovali dva ďalšie parametre, a to ich podiel overených zásob a očakávaná produkcia (4).
            
         
               (10)
            
            
               Na trhu prieskumu ložísk ropy a plynu na Cypre pôsobí iba jeden hospodársky subjekt, konkrétne žiadateľ, ktorý získal prvú licenciu vydanú v roku 2008 v nadväznosti na dokončenie prvého kola udeľovania licencií na Cypre. Potenciálnymi konkurentmi sú však všetky spoločnosti na celosvetovom trhu zaoberajúce sa prieskumom ložísk ropy a plynu, pretože mali prístup k prvému i druhému kolu udeľovania licencií, ktoré bolo spustené vo februári 2012. Podľa Cypru bolo v rámci tohto druhého kola predložených 33 žiadostí (15 podnikov alebo konzorcií).
            
         
               (11)
            
            
               Podľa dostupných informácií predstavovali celosvetové overené zásoby ropy a plynu k 31. decembru 2011 spolu 481,4 miliardy štandardných kubických metrov ekvivalentu ropy (ďalej len „Sm3 e.r.“) (5). K 31. decembru 2011 má Cyprus len jedno nálezisko uhľovodíkov – to, ktoré nahlásil žiadateľ – ktorého zásoby zemného plynu sa odhadujú na takmer 200 miliónov Sm3 e.r (6). Tieto zásoby, ak sa preukážu, by zodpovedali o trochu viac než 0,09 % celosvetových overených zásob plynu a oveľa menej v percentuálnom vyjadrení celkových ložísk ropy a plynu, pričom žiadateľov podiel na celosvetových overených zásobách zemného plynu by zvýšili z 0,0416 % na 0,1367 %.
            
         
               (12)
            
            
               Trh prieskumu nie je veľmi koncentrovaný. Odhliadnuc od spoločností vo vlastníctve štátu sa tento trh vyznačuje prítomnosťou troch medzinárodných vertikálne integrovaných aktérov zo súkromnej sféry, nazývaných superveľké spoločnosti (ang. „super majors“ – BP, ExxonMobil a Shell), ako aj určitým počtom takzvaných veľkých spoločností (angl. „majors“). Tieto prvky sú ukazovateľom priameho vystavenia hospodárskej súťaži.
            
         IV.   ZÁVERY
   
   
               (13)
            
            
               Vzhľadom na skúmané faktory by sa podmienka priameho vystavenia hospodárskej súťaži stanovená v článku 30 ods. 1 smernice 2004/17/ES mala na Cypre považovať za splnenú.
            
         
               (14)
            
            
               Keďže podmienka neobmedzeného prístupu na trh sa považuje za splnenú, smernica 2004/17/ES by sa nemala uplatňovať v prípadoch, keď zmluvné subjekty zadávajú zmluvy, ktorých cieľom je umožniť na Cypre vykonávanie prieskumu ložísk ropy a zemného plynu, ani v prípade, keď sa organizujú súťaže návrhov na vykonávanie takejto činnosti v týchto zemepisných oblastiach.
            
         
               (15)
            
            
               Toto rozhodnutie je založené na právnej a skutkovej situácii v období od augusta do októbra 2012, ako to vyplýva z informácií predložených žiadateľom a Cyprom. Môže byť revidované v prípade, ak by výrazné zmeny v právnej a skutkovej situácii znamenali, že by už neboli splnené podmienky uplatňovania článku 30 ods. 1 smernice 2004/17/ES.
            
         
               (16)
            
            
               Opatrenia stanovené v tomto rozhodnutí sú v súlade so stanoviskom Poradného výboru pre verejné obstarávanie,
            
         PRIJALA TOTO ROZHODNUTIE:
   Článok 1
   Smernica 2004/17/ES sa nevzťahuje na zmluvy, ktoré zadali zmluvné subjekty a ktorých cieľom je umožniť na Cypre vykonávanie prieskumu ložísk ropy a zemného plynu.
   Článok 2
   Toto rozhodnutie je určené Cyperskej republike.
   
      V Bruseli 18. januára 2013
      
         
            Za Komisiu
         
         Michel BARNIER
         
            člen Komisie
         
      
   
   
      (1)  Ú. v. EÚ L 134, 30.4.2004, s. 1.
   
      (2)  Ú. v. ES L 164, 30.6.1994, s. 3.
   
      (3)  Pozri najmä rozhodnutie Komisie z 19.novembra 2007, ktorým sa koncentrácia vyhlasuje za zlučiteľnú so spoločným trhom (vec č. COMP/M.4934 – KAZMUNAIGAZ/ROMPETROL) podľa nariadenia Rady (ES) č. 139/2004 (Ú. v. EÚ L 24, 29.1.2004, s. 1).
   
      (4)  Pozri najmä body 25 a 27 rozhodnutia Komisie 2004/284/ES z 29. septembra 1999, ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP (vec č. IV/M.1383 – Exxon/Mobil) (Ú. v. EÚ L 103, 7.4.2004, s. 1), a následné rozhodnutia, okrem iného rozhodnutie Komisie z 3. mája 2007, ktorým sa koncentrácia vyhlasuje za zlučiteľnú so spoločným trhom (vec č. COMP/M.4545 – STATOIL/HYDRO) podľa nariadenia (ES) č. 139/2004.
   
      (5)  Pozri bod 5.2.1 prihlášky a v ňom citované zdroje, najmä BP Statistical Review of World Energy z júna 2012; ďalej len ako „BP Statistics“.
   
      (6)  Výsledky prieskumných vrtov boli na úrovni 5 až 8 biliónov kubických stôp, pričom hrubý priemer bol 7 biliónov kubických stôp, čo zodpovedá 0,19824 bilióna m3 plynu.